recursal/SuperWikiNEXT-32B huggingface dataset:
**Hitlerin uskottu, Rooseveltin avustaja – Ernst Hanfstaenglin uskomaton elämä** (*Hitler’s Piano Player – The Rise and Fall of Ernst Hanfstaengl, Confidante of Hitler, Ally of FDR*) on brittiläisen toimittajan Peter Conradin kirjoittama elämäkertateos Adolf Hitlerin läheisestä työtoverista ja lehdistöpäälliköstä Ernst ("Putzi") Hanfstaenglista. Alkuteos ilmestyi 2004, Maikki Soron suomennos 2015 Minerva Kustannuksen kustantamana.

Conradi kiinnostui Hanfstaenglista 2000-luvun alussa luettuaan artikkelin, jossa kerrottiin Hitleriä koskevasta selonteosta, jonka Hanfstaengl teki toisen maailmansodan aikana työskennellessään Yhdysvalloissa salaisessa tiedusteluhankkeessa. Conradi sai käsiinsä paljon aineistoa, joiden pohjalta hän kirjoitti tämän elämäkerran. Lisäksi hän tapasi Hanfstaenglin pojan Egon Hanfstaenglin, jolta samoin kuin tämän pojalta Erikiltä hän sai lisätietoja.

Arviot
------

Petri Immonen pitää arviossaan kirjaa kiinnostavimpana siinä vaiheessa, kun Hitlerin ura on nousussa. Hän pahoittelee, että Hanfstaenglin Yhdysvalloissa tekemän työn merkitystä on vaikea arvioida, edes Conradi ei siihen tutkimustyönsä jälkeen pysty. Kirjan viimeinen osuus maistuukin Immosen mielestä puulta, mutta hän toteaa kuitenkin että teos voi hyvinkin olla Hanfstaenglin näköinen.

Lähteet
-------

1. ↑  Conradi, Esipuhe, s. 7–9
2. ↑  Petri Immonen: Hitlerin hovinarrin antama laina saattoi muuttaa historiaa *Helsingin Sanomat*.  5.6.2015. Viitattu 11.6.2015.

Aiheesta muualla
----------------

* Teos kustantajan sivustolla
* Eduskunnan kirjasto suosittelee
Anshar
**Anshar** tai **Anšar**, joskus myös **Anshur**, on Seemiläisen mytologian taivaan jumala. Ansharin nimi tarkoittaa "taivaanvahvuus" tai "taivaan horisontti". Babylonialaisessa luomistarussa Enūma Eliš hän on sisarensa Kisharin (Kišar) aviomies. Kisharin nimi merkitsi "maankamara" tai "maan ääri". He seurasivat alkumerestä ensimmäisinä ilmaantuneita Lahmua ja Lahamua. Vesi tuli hedelmälliseksi, kun makean veden alkujumalan Apsûn ja suolaisen veden alkujumalattaren Tiamatin vedet sekoittuivat maailmaa edeltäneessä kaaoksessa. Anshar ja Kishar olivat puolestaan taivaan jumala Anin vanhemmat.[1][2] Sargon II:n valtakaudella assyrialaiset omaksuivat hänet osaksi omaa luomismyyttiään. Tässä versiossa Ansharin puoliso on Ninlil.

Lähteet
-------

* Cotterell, Arthur: Maailman myytit ja tarut. WSOY 1996. ISBN 951-0-17102-6
* Lurker, Manfred: A Dictionary of Gods and Goddesses, Devils and Demons. Routledge & Kegan Paul, 1987. ISBN 0-203-67189-9

### Viitteet

1. ↑  Cotterell 1996, s. 185
2. ↑  Lurker 1987, s. 14
**Joanna Paulina Skowroń** (s. 16. huhtikuuta 1979 Gorzów Wielkopolski) on puolalainen ratameloja, maailman- ja Euroopan-mestari.

Skowroń edusti Puolaa Sydneyn kesäolympialaisissa 2000 ja Ateenan kesäolympialaisissa 2004, joissa hän kummissakin kilpaili 500 metrin kajakkinelosessa Puolan neljänneksi sijoittuneissa joukkueissa. Sydneyssä 2000 joukkueeseen kuuluivat Skowrońin lisäksi Aneta Michalak, Aneta Konieczna ja Beata Sokołowska sekä Ateenassa 2004 Karolina Sadalska, Małgorzata Czajczyńska ja Aneta Konieczna. Skowroń saavutti maailmanmestaruuden 1 000 metrin kajakkinelosessa Sevillassa 2002 sekä Euroopan-mestaruuden 500 metrin kajakkikaksikossa Szegedissä 2002. Hän menestyi MM- ja EM-kilpailuissa etenkin 2000-luvun alussa 200, 500 ja 1 000 metrin kajakkikaksikossa tai -nelosessa saavuttaen MM- ja EM-kultien lisäksi viisi MM-hopeaa, viisi MM-pronssia, kolme EM-hopeaa ja kaksi EM-pronssia.

Skowroń edusti seuratasolla MKKS-MOS Gorzów Wielkopolski -seuraa. Hän on pituudeltaan 166-senttimetrinen ja painaa 62 kilogrammaa.

Lähteet
-------

1. 1 2 3 4  Joanna Skowroń *Olympedia*. Viitattu 20.1.2021. (englanniksi)
2. ↑  Kayak Fours, 500 metres, Women *Olympedia*. Viitattu 20.1.2021. (englanniksi)
3. ↑  Kayak Fours, 500 metres, Women *Olympedia*. Viitattu 20.1.2021. (englanniksi)
Shimanon kehittämä *Roller Brake* -tuotemerkkinen rullajarru polkupyörän navassa.
**Rullajarru** (engl. *Roller brake*) on Shimanon tuotemerkki perinteisen käsikäyttöisen rumpujarrun muunnelmalle, jonka toiminta perustuu jarrukenkien puristamiseen jarrurumpua vasten epäkeskon avulla. Polkupyörän etu- ja takanapoihin tarkoitettua rullajarrua operoidaan normaalisti jarrukahvoista, joista voima johdetaan jarrulle jarruvaijerin välityksellä. Toisin kuin normaali rumpujarru, rullajarru voidaan helposti irrottaa navasta.

Useimmat rullajarrut on varustettu tehonrajoittimella, ja niitä markkinoidaan toisinaan "polkupyörien ABS-jarruina". Osa valmistajista on pyrkinyt tarkoituksella vähentämään etenkin etunavoissa käytettävien rullajarrujen tehoa siitä aiheutuvan ylijarrutuksen vuoksi. Ylijarrutuksessa etujarru jarruttaa polkupyörän kulkua niin paljon, että takapyörä pyrkii nousemaan ylös. Tästä puolestaan aiheutuu kokonaisjarrutustehon väheneminen ja pahimmassa tapauksessa eteenpäin kaatuminen.

Katso myös
----------

* Polkupyörä / Jarrut

Lähteet
-------

* Sheldon Brown's Bicycle Glossary P ja Ri-Rz
* Shimano -verkkosivut
Hitsaaja
**Hitsaaja** (joskus myös hitsari) hitsaa yleensä esivalmistellut, työstetyt osat - työkappaleet yhteen. Työkappaleista käytetään hitsauksen yhteydessä myös käsitettä perusaine.

Hitsaaja voi suorittaa pätevyyskokeen teräksille standardin SFS-EN 9606-1 mukaan ja pätevöityä näin hitsaajana. Pätevyyskokeen suorittaneesta hitsaajasta käytetään nimitystä pätevöitetty hitsaaja. Tämä on korvannut kokonaan aikaisemman menettelyn ja nimikkeen luokkahitsaaja. Hitsaajan pätevyyskokeella pyritään varmistamaan riittävä osaaminen ja samalla hitsatuissa rakenteissa laatutaso. Kokeen hyväksytyn suorittamisen jälkeen hitsaajan pätevyys on voimassa enintään kolme vuotta, edellyttäen kuuden kuukauden väleiden allekirjoituksin vahvistettuja tarkistuksia. Eri perusaineille ja hitsaustavoille on omat pätevyyskokeensa.

Hitsaajat työskentelevät muun muassa konepajoissa, telakoilla ja rakennustyömailla.

Hitsatuissa rakenteissa hitseille asetetaan laatuvaatimuksia, jotta saavutetaan esimerkiksi riittävä lujuus ja korroosionkestävyys. Käytettävissä on yhdenmukaistetut hitsien laatuvaatimukset, jotka on porrastettu kolmeen hitsiluokkaan; B, C ja D (vaativin on B). Luokat määritellään SFS-standardeissa "SFS-EN 30042 : Alumiinin kaarihitsaus. Hitsiluokat 1994-09-19. 1. painos" sekä "SFS-EN 25817 : Terästen kaarihitsaus. Hitsiluokat 1993-01-04. 1. painos". Hitsaajan pätevyyskokeessa koekappaleen hitseille hyväksymiskriteerinä on hitsiluokka B muutamin poikkeuksin.

Hitsaaja voi suorittaa International Welder- (IW) eli kansainvälisen hitsaajan- tutkinnon (aikaisemmin European Welder (EW) eli eurooppalainen hitsaaja) kolmella eri tasolla; piena-, levy- ja putkitaso, eri hitsausprosesseilla; puikko (111), MIG/MAG (131, 135, 136), TIG (141) ja eri perusaineilla. Yhtenäisten koulutusjärjestelyjen ja tutkintokäytäntöjen tarkoituksena on edistää vapaata työn ja tuotteiden liikkuvuutta. Kyseisen järjestelmän mukaista koulutusta ja tutkintoja on tarjolla ammatillisissa oppilaitoksissa.

Katso myös
----------

* Hitsauskoordinaattori

Tekniikan alan korkeakoulututkinnot

|  |  |
| --- | --- |
| Yliopistotutkinnot | 
* Tekniikan tohtori
* Tekniikan lisensiaatti
* Diplomi-insinööri
* Arkkitehti
* Maisema-arkkitehti
* Tekniikan kandidaatti

 |
| Ammattikorkeakoulututkinnot | 
* Insinööri (ylempi AMK)
* Insinööri (AMK)
* Rakennusmestari (AMK)
* Rakennusarkkitehti (AMK)

 |

Tekniikan alan opistotutkinnot

* Insinööri
* Rakennusinsinööri
* Rakennusarkkitehti
* Teknikko
* Rakennusmestari


Tekniikan alan ammatilliset tutkinnot

* Automaatioasentaja
* Hienomekaanikko
* Hitsaaja
* Koneistaja
* Levyseppähitsaaja
* LVI-asentaja
* Mikromekaanikko
* Puuseppä
* Seppä
* Sähköasentaja
* Valaja
* Valumallinvalmistaja
**Joanne Currie Nalingu** (s. 1964) on australialainen aboriginaalitaiteilija. Hänen maalauksensa *The River is Calm* voitti Wynne Prize -palkinnon vuonna 2008. Nalingu on itseoppinut taiteilija, jonka taideteokset tulkitsevat intensiivisesti Maranoa-jokeen liittyviä aiheita ja symboleja.

Yksityiselämä
-------------

Nalingu syntyi Mitchellissä, Australian Queenslandissa. Hän kasvoi Yumban aboriginaalialueella, joka sijaitsee Maranoa-joen rannalla Australiassa. 16-vuotiaana Nalingu muutti puolisonsa kanssa Brisbanen lähistölle, jossa parin lapset sittemmin kasvoivat.

Lähteet
-------

1. 1 2  Joanne Currie Nalingu | FireWorks Gallery *www.fireworksgallery.com.au*. Viitattu 18.4.2023.
2. ↑  Louise Schwartzkoff: A winning mother load of happiness *The Sydney Morning Herald*.  8.3.2008. Viitattu 18.4.2023. (englanniksi)
3. ↑  Joanne Currie Nalingu | iamtrading *tecbanc.com*. Viitattu 18.4.2023.
4. ↑  Joanne Currie Nalingu *Despard Gallery*. Viitattu 18.4.2023. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Australia

 |
|  |
| Taiteenala | 
* Australian Artists

 |
|  |
| Henkilöt | 
* Trove

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Joanne Curie Nalingu
Patsas Madridissa.
**Guifré el Pilós** (n. 840-897) oli katalonialainen kreivi joka eli 800-luvun loppupuolella. Hänen valtakautensa aikana Katalonian hallinto kehittyi löyhästä feodaaliyhteiskunnasta perinnöllisen aatelin hallitsemaksi kreivikunnaksi. Ennen hänen aikaansa karolingit nimittivät uuden Barcelonan kreivin kulloistenkin mieltymysten mukaan, mutta Guifré el Pilósin seuraajaksi tuli hänen poikansa. Kehitys johti siihen, että Borrell II katkaisi siteet frankkeihin kokonaan. Tämän takia nykyiset katalonialaiset nationalistit kunnioittavat Guifré el Pilósia yhtenä kansakuntansa isistä.

Guifré el Pilósista tuli Urgellin ja Cerdanyan kreivi frankkikuningas Kaarle Kaljupään päätöksellä vuonna 870, ja Barcelonan ja Gironan kreivi vuonna 878. Hänen merkittävin saavutuksensa oli Katalonian keskiosien asuttaminen ja selvän rajalinjan luominen muslimien ja kristittyjen hallitsemien alueiden välille. Raja kulki Llobregat- ja Segre-jokien välistä vedenjakajaa pitkin. Hän perusti luostarin Ripolliin ja palautti piispanistuimen Vicin hiippakuntaan. Hän kuoli Navesin taistelussa vuonna 897, ja hänen läänityksensä jaettiin hänen poikiensa kesken. Tästä alkoi Katalonan perinnöllinen maa-aateli.

Guifré el Pilós on haudattu perustamaansa Ripellin luostariin.

Katalonian lippu.
Legendan mukaan Katalonian lipun punaiset raidat tulevat Ludvig Hurskaan sormista, jotka tahraantuivat haavoittuneen kreivin vereen ja vetivät juovat kultaiseen kilpeen.

Lähteet
-------

1. ↑  Guifré el Pilós Tv3 Catalunya.  Arkistoitu 5.4.2014. Viitattu 1.4.2014.
2. 1 2  Guifré el Pilós: El mite fundador Lluitadors. Viitattu 1.4.2014.

Aiheesta muualla
----------------

* Kuvia tai muita tiedostoja aiheesta **Guifré el Pilós** Wikimedia Commonsissa

* Guifré el Pilós (Arkistoitu – Internet Archive) *Mirat enrere* Collection Catala Sempre

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Katalonia
* Saksa
* Yhdysvallat
* Alankomaat

 |
|  |
| Muut | 
* IdRef

 |

 |
**Kamouraska** on noin 600 asukkaan historiallinen kylä, joka sijaitsee Saint Lawrence -joen etelärannalla 125 kilometriä Quebecistä koilliseen. Sen nimi on peräisin algonkinin kielestä ja tarkoittaa ’vihvilöitä veden rajassa’.

Kamouraska myönnettiin vuonna 1674 läänityksenä nantesilaiselle kapteeni Olivier Morel de la Durantayelle, joka yritti harjoittaa siellä kalastusta huonolla menestyksellä. Hän myi maat kuusi vuotta myöhemmin amiensilaiselle kauppiaalle nimeltä Charles Aubert de la Chesnaye, jonka myötävaikutuksella sinne muutti 27 uudisasukasperhettä vuosina 1694–1700. Seuraavalla vuosisadalla Kamouraskasta tuli yksi merkittävimmistä siirtokunnista Saint Lawrencen estuaarin etelärannalla. 1800-luvun alkuun mennessä läänitys oli siirtynyt Tachén suvun hallintaan. Seudulla viljeltiin menestyksekkäästi maata, minkä ansiosta sitä alettiin kutsua ’Ala-Kanadan vilja-aitaksi’. Kylästä tuli 1800- ja 1900-luvun vaihteessa suosittu matkailukohde, jonne saapui ihmisiä nauttimaan maaseudun rauhasta ja estuaarin raikkaasta meri-ilmasta.

Kanadalaisen Anne Hébertin tositapahtumiin perustuva menestysromaani *Suuri rakkaus* kertoo traagisesta murhasta, joka sattui kylässä vuonna 1839.

Lähteet
-------

1. 1 2  Antonio Lechasseur: Kamouraska (Qué) *The Canadian Encyclopedia*. Historica-Dominion. Viitattu 21.1.2012. (englanniksi)[vanhentunut linkki]
2. 1 2  Bernard Weilbrenner: Morel de la Durantaye, Olivier *Dictionary of Canadian Biography Online*. University of Toronto. Viitattu 21.1.2012. (englanniksi)
3. ↑  Yves F. Zoltvany: Aubert de la Chesnaye, Charles *Dictionary of Canadian Biography Online*. University of Toronto. Viitattu 21.1.2012. (englanniksi)
4. ↑  Michele Lacombe: Kamouraska *The Canadian Encyclopedia*. Historica-Dominion. Viitattu 21.1.2012. (englanniksi)[vanhentunut linkki]

Aiheesta muualla
----------------

* Kuvia tai muita tiedostoja aiheesta **Kamouraska** Wikimedia Commonsissa
**Deflaatio** tarkoittaa geologiassa tuulen aiheuttamaa maanpinnan alenemista. Deflaatiossa tuulen turbulenttiset pyörteet irrottavat irtonaista ainesta tasaisten alueiden sedimenteistä, kuten aavikoilta, kuivuneiden järvien pohjasta ja tulvatasanteilta. Tuulen irrottama siltti ja savi voi kulkeutua satojen kilometrien päähän. Asettuessaan nämä ainekset muodostavat lössimaita.

Deflaation kuluttamille alueille voi muodostua kuoppia tai allasmaisia syvänteitä. Ne voivat olla pienimmillään kolme metriä halkaisijaltaan ja metrin syviä, tai suurimmillaan useita kilometrejä halkaisijaltaan ja useita satoja metrejä syviä. Jos maa kuluu pohjaveteen saakka, deflaation jatkuminen estyy, ellei pohjaveden pinta laske haihtumisen vaikutuksesta. Jotkin Saharan aavikon keitaat ovat muodostuneet tällä tavalla, ja ne saattavat olla merenpinnan tason alapuolella. Näin ovat muodostuneet myös Lapissa tavattavat tunturien hiekkapaljastumat.

Deflaation vakavin vaikutus on viljelysmaihin kohdistuva eroosio.

Katso myös
----------

* Eoliset muodostumat

Lähteet
-------

1. 1 2 3  *Encyclopædia Britannica* (englanniksi, maksullinen)
2. 1 2  Fysikaalinen maaperägeologia (sedimentologia) (PDF) Oulun yliopiston geotieteiden laitos.  Arkistoitu 4.6.2011. Viitattu 24.7.2014.
**Nainen kuin jäätynyt samppanja** on suomalainen kamariooppera. Se kertoo kirjailija-novellisti Aino Kallaksesta (1878–1956). Aino Piirolan libretto perustuu Kallaksen päiväkirjamerkintöihin vuodesta [1899] alkaen. Päiväkirjoissaan Aino Kallas tuo esiin elämänsä kipeitäkin puolia, joitten hän tiesi herättävän paheksuntaa. Ooppera seuraa Aino Kallaksen elämää hänen muutostaan miehensä Oskar Kallaksen perässä Suomesta Viroon ja kertoo kirjailijan perhe-elämästä ja myrskyisistä suhteista miehiin siihen asti, kunnes kirjailija Eino Leinon ja Aino Kallaksen suhde päättyy. Oopperan on säveltänyt Ilkka Kuusisto.

Kantaesitys
-----------

Suomalaisen Kamarioopperan ja Risto Hirvosen tuottaman kantaesityksen Itä-Helsingin kulttuurikeskus Stoassa 29.2.2000 ohjasi Jukka Kajava. Kantaesityksessä Aino Kallaksen roolin tulkitsi mezzosopraano Ulla Raiskio ja miehen roolin esitti koreografi-tanssija Sami Saikkonen. Oopperan kapellimestarina oli Kristian Attila.

Myynti-DVD
----------

Maaliskuussa 2011 Suomalainen Kamariooppera ja Helsinki City-ooppera tuottivat *Nainen kuin jäätynyt samppanja* -oopperasta myynti-DVD:n. Se kuvattiin oopperan esityksistä Espoon Sellosalissa. Pääosissa videollakin ovat Ulla Raiskio ja Sami Saikkonen. Musiikista vastaavat Pekka Kuusisto (viulu), Eeva Rysä (sello) ja Kristian Attila (kapellimestari ja piano). Lavastus on Jyrki Sepän, ja valaistuksen suunnitteli Ilkka Volanen. DVD-taltioinnin on ohjannut Erkki Pohjanheimo / Sunny Notes Oy. DVD:n jakelusta vastaa Fuga Oy.

Lähteet
-------

1. ↑  Helsingin Sanomat 2.3.2000
2. ↑
3. ↑  Helsingin Sanomat 23.5.2009
4. ↑
**Joanna Laajisto** (s. 1977) on suomalainen sisustusarkkitehti ja entinen lumilautailija. Laajisto opiskeli sisustusarkkitehtuuria Los Angelesissa, valmistui 2004 ja työskenteli sitten viitisen vuotta Yhdysvalloissa maailman suurimmassa arkkitehtitoimistossa nimeltä Gensler Architects, kunnes palasi Suomeen. Vuonna 2018 Sisustusarkkitehdit SIO ry valitsi Laajiston vuoden 2021 sisustusarkkitehdiksi.

Vuonna 2010 Laajisto perusti Helsinkiin oman suunnittelutoimiston, joka on erikoistunut julkisten tilojen suunnitteluun. Laajiston studio on suunnitellut muun muassa Supercellin toimiston, ravintola Löylyn, Atelier Torbjörn Tillanderin myymälätilat ja Finnish Design Shop -verkkokaupan Turussa sijaitsevan, vuonna 2021 avatun pääkonttorin ja logistiikkakeskuksen.

Joanna Laajistolla on oma valaisinmallistonsa, minkä lisäksi hän on suunnittelut tuotteita muun muassa Made by Choicelle (*Airisto*-istuimet), Lundialle (*System*-säilytyslaatikot), Timberwise Oy:lle (parketit), Hakola Huonekalulle (*Bobo*-olohuonekalusteet), Roots Livingille ja espanjalaiselle valaisinvalmistaja Marsetille.

Lähteet
-------

1. ↑  Vuoden sisustusarkkitehdiksi Joanna Laajisto. Ornamo. Viitattu 20.10.2021
2. 1 2 3  Joanna Laajisto, Finnish Design Shop. Viitattu 20.10.2021.
3. ↑  Designparketti – Punos by Joanna Laajisto. Timberwise Oy]. Viitattu 20.10.2021.
4. ↑  Joanna Laajisto, Hakola. Viitattu 20.10.2021.

Aiheesta muualla
----------------

* Studio Joanna Laajisto (englanniksi)
* Weekly Studio: Studio Joanna Laajisto, Helsinki Design Weekly. (suomeksi)
**Thea Musgrave** CBE (s. 27. toukokuuta 1928 Edinburgh, Skotlanti) on brittiläissyntyinen, vuodesta 1972 Yhdysvalloissa asunut säveltäjä. Hänet tunnetaan parhaiten konsertoistaan, oopperoistaan, kuoroteoksistaan ja kamarimusiikistaan.

Musgrave opiskeli Edinburghin yliopistossa ja sai vuonna 1950 musiikin kandidaatin arvon. Vuosina 1950–1954 hän suoritti lisää opintoja Pariisissa enimmäkseen Nadia Boulangerin johdolla. Vuonna 1953 ensimmäinen Musgravelta tilattu teos, *Suite o' Bairnsangs* (lauluäänelle ja pianolle) esitettiin Braemarissa, Skotlannissa, ja seuraavana vuonna Skotlannin BBC:llä esitettiin hänen teoksensa *Cantata for a Summer's Day*. Nämä ja muut varhaiset teokset olivat enimmäkseen diatonisia; myöhemmin hän alkoi hyödyntää kromatiikkaa ja sittemmin sarjallisuutta. Tyylin uudistuminen näkyi jo 1950-Luvun loppupuolen teoksissa, kuten pianosonaatissa (1956) ja jousikvartetossa (1958).

Musgrave jatkoi kamari- ja vokaalimusiikkiteosten säveltämistä 1960-luvulla, mutta siirtyi myös suurimuotoisempaan ilmaisuun; vuonna 1967 kantaesitettiin hänen kolminäytöksinen oopperansa *The Decision*. Hänen myöhempiä oopperoitaan ovat olleet *The Voice of Ariadne* (1974), *Harriet, the Woman Called Moses* (1984), *Simón Bolívar* (1993) ja *Potalba* (2003). Monet oopperoista on kantaesitetty Virginian oopperassa. Musgrave on säveltänyt myös baletteja, joihin ovat kuuluneet *Beauty and the Beast* (1969) ja *Orfeo* (1975). Konserttiteoksiin kuuluvat esimerkiksi konsertot klarinetille (1968) ja käyrätorvelle (1971). Monissa Musgraven teoksissa 1970–1980-luvuilta on hyödynnetty elektronisesti tuotettuja ääniä.

Musgrave on johtanut monien orkesteriteostensa esityksiä Skotlannissa ja Yhdysvalloissa. Hän työskenteli New Yorkin kaupunginyliopistossa vuosina 1987–2002. Hän sai vuonna 2002 Brittiläisen imperiumin ritarikunnan komentajan arvon. Hänelle myönnettiin myös vuoden 2017 The Queen's Medal for Music.

Lähteet
-------

1. 1 2 3 4  Thea Musgrave Britannica
2. ↑  Thea Musgrave Receives The Queen's Medal for Music (Arkistoitu – Internet Archive) Music Sales Classical

Aiheesta muualla
----------------

* Viralliset sivut (englanniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Suomi (KANTO)
* Yhdysvallat
* Tšekki
* Alankomaat

 |
|  |
| Taiteenala | 
* BRAHMS
* MusicBrainz

 |
|  |
| Henkilöt | 
* Deutsche Biographie

 |
|  |
| Muut | 
* Europeana
* SNAC
* IdRef

 |

 |
**Look at Finland** oli vuosina 1964–1992 julkaistu tiedotuslehti, joka pyrki edistämään Suomen tunnettuutta matkailumaana ja esittelemään Suomen elinkeino- ja kulttuurielämää. Sen julkaisijana oli aluksi Suomen Matkailuliiton ulkomaanosasto, sitten Matkailun edistämiskeskus, toisena julkaisijana koko ajan Suomen ulkoministeriö. Nelisen kertaa vuodessa tehdyn englanninkielisen version lisäksi sitä julkaistiin kerran vuodessa saksaksi (*Blick auf Finnland*) sekä satunnaisesti ruotsiksi (*Finland i blickpunkten* ja *Finn Finland igen*), venäjäksi (*Finljandija segodnja*) ja ranskaksi (*Reflets de Finlande*). Lehden päätoimittajana oli koko sen ilmestymisajan Bengt Pihlström. Korkeatasoisen ja näyttävän julkaisun taittajana ja ulkoasun suunnittelijana oli alusta loppuun graafikko Martti Mykkänen.

*Look at Finland* ilmestyi ensi kerran keväällä 1964, sisältönä muun muassa presidentti Urho Kekkosen saatesanat uudelle julkaisulle, juttu Väinö Linnan matkasta Yhdysvaltoihin sekä pian avattavan Saimaan kanavan esittely.

Lehti myötäili Suomen virallista ulkopolitiikkaa. *Uusi Suomi* ja *Helsingin Sanomat* ihmettelivät loppuvuonna 1967, miksi Suomen itsenäisyyden 50-vuotisjuhlanumeron sisältö oli omistettu täysin Suomen ja Neuvostoliiton suhteille. Lehtien mukaan tämä antoi oudon signaalin itsenäisestä Suomesta ja oli jopa vaikeuttanut kauppasuhteita Britanniaan. Päätoimittaja Bengt Pihlström puolustautui toteamalla, että tuolloin vain sattui olemaan Neuvostoliiton vuoro tulla käsitellyksi omassa erikoisnumerossaan aiempien Yhdysvaltoja, Britanniaa ja Ruotsia käsitelleiden teemanumeroiden jälkeen.

Lehti lopetettiin vuonna 1992, kun Matkailun edistämiskeskus alkoi yleisluontoisen tiedottamisen sijasta painottaa tuloshakuisemmin tarkoin rajattujen kohderyhmien erityistarpeisiin.

Lähteet
-------

1. ↑  Look at Finland *Fennica-haku*. Kansalliskirjasto. Viitattu 26.6.2019. [vanhentunut linkki]
2. 1 2 3  Peltonen Maija-Liisa: Apua! Look at Finland on henkitoreissaan *Helsingin Sanomat*.  24.2.1992 (jutussa virheellisesti 1995). Viitattu 26.6.2019.
3. ↑  Jussi Pekkarisen aliokirjoitus: The Times kuvasi Suomen uskollisena kansandemokratiana *Turun Sanomat*.  27.8.2005.  Arkistoitu 26.6.2019. Viitattu 26.6.2019.
**Markku Ilmari Nikkilä** (s. 14. elokuuta 1956 Sievi) on suomalainen kenraaliluutnantti evp.

Markku Nikkilä syntyi maanviljelijä Toivo Nikkilän ja Toini Jakun perheeseen ja avioitui vuonna 1983 Riitta-Liisa Hietamäen kanssa. Nikkilä tuli ylioppilaaksi 1976 Nivalan yhteiskoulusta ja valmistui Kadettikoulusta 1980 ja Sotakorkeakoulusta 1991. Hän palveli Keski-Suomen pioneeripataljoonassa 1980–1983, UNDOF:issa 1983–1984, Kadettikoulussa 1984–1989, Taistelukoulussa 1991–1992, UNPROFOR:issa 1992–1994, puolustusministeriössä 1994–1997 ja YK-sotilasedustajana New Yorkissa vuodesta 1997. Nikkilä ylennettiin vänrikiksi 1977, luutnantiksi 1980, yliluutnantiksi 1982, kapteeniksi 1987, majuriksi 1990 ja everstiluutnantiksi 1997.

Puolustusministeriön puolustuspoliittisen osaston kansallisen puolustuspolitiikan yksikön johtaja Nikkilästä tuli 2008. Tehtävään hän siirtyi oltuaan vuodesta 2005 Porin prikaatin komentaja ja toimittuaan sitä ennen pääesikunnassa erityistehtävissä, apulaisosastopäällikkönä ja vanhempana osastoesiupseerina. Prikaatikenraaliksi Nikkilä ylennettiin joulukuussa 2006. Kenraalimajuriksi Nikkilä yleni 2011 ja kenraaliluutnantiksi 2015. Hän oli ollut vuodesta 2012 Suomen sotilasedustaja EU:ssa ja Natossa ja sitä ennen Etelä-Suomen sotilasläänin komentaja. Vakinaisesta palveluksesta reserviin Nikkilä siirtyi elokuussa 2016.

Lähteet
-------

1. 1 2  *Kadettiupseerit 1920–2000*, s. 502. Nikkilä, Markku Ilmari. Helsinki: Kadettikunta ry. Upseeriliitto ry. 2000. ISBN 951-98334-3-9.
2. ↑  Prikaatikenraali Markku Nikkilä puolustusministeriöön. STT, 10.4.2008. (Viitattu 6.9.2020)
3. ↑  Ylennyksiä kenraalikunnassa 6.12.2015. Puolustusministeriö, 6.12.2015. (Viitattu 6.9.2020)
4. ↑  Bryssel jää elokuussa 60 vuotta täyttävän kenraaliluutnantti Markku Nikkilän viimeiseksi komennuspaikaksi. *Rauhanturvaaja*, 3/16. (Viitattu 6.9.2020)
**Thea Minyan Bjørseth** (s. 30. lokakuuta 2003) on norjalainen mäkihyppääjä.

Bjørseth kilpaili aikuisten arvokilpailuissa ensimmäisen kerran Oberstdorfin MM-kilpailuissa 2021, missä hän saavutti joukkuemäessä pronssia. Normaalimäessä hän sijoittui seitsemänneksi ja suurmäessä 14:nneksi. Pekingin olympialaisissa 2022 hän sijoittui normaalimäessä 21:nneksi. Planican MM-kilpailuissa 2023 hän saavutti sekajoukkuemäessä hopeaa ja joukkuemäessä pronssia. Normaalimäessä hän sijoittui viidenneksi ja suurmäessä kahdeksanneksi. 

Mäkihypyn maailmancupissa Bjørseth kilpaili ensimmäisen kerran Hinzenbachissa helmikuussa 2020. Ensimmäiset maailmancupin pisteensä hän saavutti samassa paikassa seuraavana päivänä sijoituttuaan 26:nneksi. Ensimmäistä kertaa kymmenen parhaan joukkoon hän pääsi Ljubnossa tammikuussa 2021 oltuaan kahdeksas. Parhaimmillaan hän on sijoittunut viidenneksi Zaōssa tammikuussa 2023.

Nuorten MM-kilpailuissa Bjørseth on voittanut normaalimäen maailmanmestaruuden Lahdessa 2021. Lisäksi hän on saavuttanut kaksi hopeaa Oberwiesenthalin kilpailuista 2020 sekajoukkuemäestä sekä normaalimäestä.

Lähteet
-------

Thea Minyan Bjørseth Kansainvälinen hiihtoliitto (FIS).  (englanniksi)
Vanhan formalistisen käsityksen mukaan **attribuutti** on lauseenjäsen, jonka tehtävä on toimia substantiivin välittömänä määritteenä. Attribuutti tarkentaa, millainen substantiivi on tai mitä ominaisuuksia siihen liittyy. Attribuutit voidaan jakaa **adjektiiviattribuutteihin**, **appositioattribuutteihin** ja **attributiiveihin**.

Iso suomen kielioppi ei nimeä enää lauseenjäsentä nimeltä attribuutti, vaan substantiivin täydennykset ja määritteet lasketaan kuuluviksi substantiivi- eli nominaalilausekkeeseen (**NP** = *nominal phrase*).

Adjektiiviattribuutti
---------------------

Adjektiiviattribuutti on nimensä mukaisesti adjektiivi tai adjektiivisesti käytetty sana, jonka sija tai luku on yleensä sama kuin pääsanalla. Esimerkkeinä voidaan mainita seuraavia ilmauksia, joissa adjektiiviattribuutti lihavoituna:

* **Varakkaiden** ihmisten **suuret** taskut houkuttelevat varkaita.
* Ilman **tätä suurta** apua olisin epäonnistunut.

Appositio- eli substantiiviattribuutti
--------------------------------------

Appositioattribuutti on substantiivi tai substantiivinen pronomini, joka on pääsanansa yhteydessä taipumattomana tai sen kanssa samassa sijassa ja luvussa. Näitä ovat esimerkiksi nimen yhteydessä käytetyt arvonimet. Esimerkkejä:

* **Kenraali** Lahtela oli hyvin tyytyväinen **asevelvollisen** Meikä Mattilan toimiin. (-nen-loppuinen attribuutti yleensä taipuu.)
* **Syytettyä** Kuljulaa kuulusteltiin.

Genetiiviattribuutti
--------------------

Genetiiviattribuutti on substantiivi tai substantiivinen sana, joka ei ole nominatiivissa eikä kongruoi pääsanansa kanssa.Esimerkkejä:

* **Pojan** kirja kertoi koirista.
* **Maantien** reunalla kasvoi kukkia.
* **Toimitusjohtajan** poika osti kaksitoista kiloa luumuja.

Lähteet
-------

* Ikola, Osmo (toim.): *Nykysuomen käsikirja*. Weilin+Göös, 1976. ISBN 951-35-0563-4.
* ISK = Hakulinen, Auli &al. (toim.): *Iso suomen kielioppi*. Suomalaisen Kirjallisuuden Seuran toimituksia 950. Helsinki: Suomalaisen Kirjallisuuden Seura, 2004. ISBN 951-746-557-2.

### Viitteet

1. ↑  ISK § 867 (s. 830)
**Pasi Markku Juhani Vainio** (s. 6. heinäkuuta 1959 Turku) on suomalainen yritysjohtaja. Hän oli Kustannusosakeyhtiö Otavan toimitusjohtaja vuodesta 2009 vuoden 2022 loppuun. Hän on ollut Otavan palveluksessa vuodesta 1996.

Vainio valmistui ylioppilaaksi 1978 ja kauppatieteiden maisteriksi 1987. Hän työskenteli Akateemisessa Kirjakaupassa 1981–1985 ja Turku-TV:n myyntipäällikkönä 1985–1987. Vainio toimi vuosina 1987–1995 Asan, Finluxin ja Nokian kodinelektroniikka Oy:n tuotepäällikkönä, brand managerina ja markkinointipäällikkönä ja vuosina 1994–1996 Nokia Mobile Phonesin program managerina ja business line managerina ennen siirtymistään Otavalle.

Otavalla Vainio työskenteli markkinointipäällikönä 1996–2000 ja myynti- ja markkinointijohtajana 2001–2009 vastuualueinaan myös viestintä, graafinen suunnittelu sekä verkko ja uudet liiketoimintamahdollisuudet -ryhmä. Hänet nimitettiin vt. toimitusjohtajaksi Sara Mellan irtisanouduttua yllättäen marraskuussa 2009 ja toimitusjohtajaksi 16. joulukuuta 2009 alkaen. Vainio on ollut Like Kustannuksen ja Suuren Suomalaisen Kirjakerhon hallituksen jäsen.

Vainio on myös Suomen Kustannusyhdistyksen puheenjohtaja.

Vainio osti vuonna 2022 antikvariaattiyrittäjä Mikko Vartiaisen kanssa Ruovedellä sijaitsevan Vinhan kirjakaupan ja pyrkii remontin jälkeen avaamaan sen huhtikuussa 2023.

Lähteet
-------

1. 1 2 3  Paavilainen, Ulla (päätoim.): *Kuka kukin on 2015*, s. 972. Otava, 2014. ISBN 978-951-1-28228-0.
2. 1 2  Karhu, Tuomo: Kirja-alan huipulta kyläkauppiaaksi.  *Turun Sanomat*, 18.2.2023, s. 18.
3. ↑  Otava päätyi tuttuun mieheen toimitusjohtajavalinnassa  15.12.2009. Yle Uutiset. Viitattu 27.10.2013.
4. ↑  Pasi Vainio Kustannus- osakeyhtiö Otavan johtoon *HS.fi*.  16.12.2009. Viitattu 3.1.2022.
5. ↑  Otavan toimitusjohtaja Sara Mella irtisanoutui yllättäen *MTV3 Uutiset*.  2.11.2009. Viitattu 12.6.2020.
6. ↑  Karhumäki, Antti: Pasi Vainio Otavan johtoon *Yle Uutiset*.  15.12.2009. Viitattu 12.6.2020.
7. ↑  Hallitus Suomen Kustannusyhdistys. Viitattu 3.1.2022.
Gynandromorfinen hohtosinisiipiyksilö, jonka vartalon vasen puoli on koiras ja oikea naaras
**Gynandromorfi** on eläimen kehityshäiriö, jossa osa yksilöstä kantaa koiras- ja osa naaraspuolista kromosomistoa ja vastaavia ulkoisia tuntomerkkejä. Gynandromorfit ovat tavallisimpia hyönteisillä, mutta niitä esiintyy myös äyriäisillä sekä linnuilla.

Gynandromorfinen hyönteinen syntyy, kun kaksi siittiötä hedelmöittää kaksitumavaiheessa olevan munasolun. Tällöin yksilö alkaa muodostua soluista, joista osassa on naaraan ja osassa koiraan kromosomisto. Fenotyypissä tämä näkyy tyypillisesti bilateraalisena gynandromorfina eli eläimenä, joka jakaantuu vartalon keskiviivaa pitkin koiras- ja naaraspuolisiin osiin tai mosaiikkimaisesti, jolloin eläimessä on kromosomistoltaan eri sukupuolta olevia "paloja" Gynandromorfi voi olla myös anterio-posteriorinen, jolloin eläimen etu- ja takaosa ovat eri sukupuolta.

Aiheesta muualla
----------------

* Stephen W. Taber (1986), "A Bilateral Gynandromorph of the Western Harvester Ant, *Pogonomyrmex occidentalis* (Hymenoptera: Formicidae)". The Southwestern Naturalist 31 (2), 274 (englanniksi)
* Lucia, Abrahamovich, A. H. & Alvarez L. J. (2009), "A gynandromorph of *Xylocopa nigrocincta* Smith (Hymenoptera: Apidae)", Neotropical Entomology 38 (1), 155 (englanniksi)
* BBC News: Scientists solve half-cock chicken mystery (englanniksi)

Katso myös
----------

* Intersukupuolisuus
* Hermafrodiitti

Lähteet
-------

1. ↑
2. ↑
3. ↑   (Arkistoitu – Internet Archive)
4. ↑   (Arkistoitu – Internet Archive)
5. ↑  K. Mikkola (2005), "Mitä peilaa perhossiipi", Baptria 30 (1-2), 29
6. ↑
**Pasi Wedman** (s. 21. maaliskuuta 1975 Kuusamo) on suomalainen uransa jo päättänyt riistamaaliammunnan maailmanmestari. Wedman oli aktiiviurallaan 169 senttimetriä pitkä ja painoi 63 kilogrammaa.

Wedman oli mukana vuoden 2000 kesäolympialaisissa Sydneyssä, jossa hän sijoittui neljänneksi 10 metrin olympiakiväärissä. Hän jäi pronssimitalista vain 5,3 pistettä. MM-kilpailuista Wedman on saavuttanut yhden kullan, yhden hopean ja kaksi pronssia. Jokainen mitali on tullut joukkuekilpailuista. EM-kilpailuista hänellä on neljä hopeaa ja kaksi pronssia. Poikien tasolla Wedman voitti MM-kultaa 10 metrin olympiakiväärissä vuonna 1994 ja edeltävänä vuonna EM-kultaa samasta lajista silloisella nuorten maailmanennätyksellä.

Maailmancupin finaalissa vuonna 1997 Luganossa Wedman sijoittui kolmanneksi 10 metrin olympiakiväärissä. Hänellä on kaksi maailmancupin osakilpailun kakkossijaa ja yksi kolmossija.

Uransa jälkeen Wedman on toiminut Suomen nuorten olympiakiväärivalmentajana.

Lähteet
-------

1. 1 2 3 4
2. ↑   (Arkistoitu – Internet Archive)
3. ↑
4. ↑   (Arkistoitu – Internet Archive)
**Rudolf Gutendorf** (30. elokuuta 1926 – 13. syyskuuta 2019) oli saksalainen jalkapallovalmentaja. Hän valmensi urallaan peräti 55 eri joukkuetta 32 eri maassa, mikä on *Guinnessin ennätystenkirjan* mukaan maailmanennätys.

Gutendorfin valmennusura alkoi Sveitsissä Blue Stars Zürichissä 1950-luvulla. Hän valmensi useita joukkueita Bundesliigassa, jossa parhaimmillaan johdatti Duisburgin toiselle sijalle kaudella 1963–1964. Gutendorf valmensi 18 maajoukkuetta ja kahta olympiajoukkuetta ja lukuisia seurajoukkueita viidellä eri mantereella. Gutendorfin valmentamia maajoukkueita olivat Antigua, Australia, Bolivia, Botswana, Chile, Fidži, Ghana, Grenada, Mauritius, Nepal, Uusi-Kaledonia, Ruanda, Samoa, Tansania, Tonga, Trinidad & Tobago, Venezuela ja Zimbabwe. Hänen viimeinen valmennuspestinsä Samoan maajoukkueessa päättyi 2003.

Lähteet
-------

1. ↑  ME-valmentaja Gutendorf kuoli – puolen vuosisadan aikana 55 valmennuspestiä  18.9.2019. YLE Urheilu. Viitattu 18.9.2019.
2. ↑  Rudi Gutendorf: World record-holding manager dies aged 93  15.9.2019. BBC Sport. Viitattu 18.9.2019. (englanniksi)
3. ↑  Mami Djazmi: Rudi Gutendorf: The colourful life of a 'footballing missionary'  2.3.2019. BBC Sport. Viitattu 18.9.2019. (englanniksi)

  


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat

 |
|  |
| Henkilöt | 
* Deutsche Biographie

 |

 |
**Kreikan vuoden 1973 kansanäänestys** järjestettiin Kreikan sotilasjuntan aikana 29. heinäkuuta 1973 koskien monarkiasta luopumista ja siirtymistä tasavaltaan. Sotilasjuntta oli lakkauttanut monarkian jo 1. kesäkuuta samana vuonna ja tehnyt Kreikasta presidenttijohtoisen tasavallan, jossa presidenttinä toimi juntan Geórgios Papadópoulos. Kansanäänestys vahvisti monarkiasta luopumisen 77,52 % enemmistöllä. Äänestysprosentti oli 85,46.

Papadópoulos jatkoi presidenttinä kansanäänestyksen jälkeen. Äänestys uusittiin sotilasjuntan kaatumisen jälkeen jo seuraavana vuonna eli vuoden 1974 kansanäänestyksessä. Se vahvisti monarkiasta luopumisen uudelleen.

Tulokset
--------

Kansanäänestyksen tulos oli:

| Ääni | Ääniä |  % |
| --- | --- | --- |
| **Kyllä** | 3 870 124 | 77,52 |
| **Ei** | 1 064 300 | 21,31 |
| **Yhteensä** | 4 934 424 | 100,00 |
|  |
| Hyväksyttyjä | 4 934 424 | 98,85 |
| Hylättyjä/Tyhjiä | 57 608 | 1,15 |
| Äänestäneitä | 4 992 032 | 85,46 |
| Äänestämättä jättäneitä | 848 949 | 14,54 |
| Äänioikeutettuja | 5 840 981 |  |

Lähteet
-------

1. 1 2 3  Τα Δημοψηφίσματα στην Ελλάδα *Σαν Σήμερα*. Viitattu 2.9.2019.
2. 1 2 3  Η χούντα και η «κωλοτούμπα» *Τα Νέα*.  29.11.2018. Viitattu 2.9.2019.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: el:Ελληνικό δημοψήφισμα του 1973 

Kreikan kansanäänestykset
1862 · 1920 · 1924 · 1935 · 1946 · 1968 · 1973 · 1974 · 2015
**Pasi Tapani Toivonen** (s. 1960) on Yleisradion toimittaja ja Afrikka-kirjeenvaihtaja, jonka asemapaikka on Kenian pääkaupungissa Nairobissa. Hän aloitti toimessa 1. huhtikuuta 2022. Aiemmin Toivonen on työskennellyt *Perjantai*-televisio-ohjelman ja Perjantai-dokkarien tuottajana sekä eri tehtävissä tv-uutisissa, *A-studiossa* ja *Ajankohtaisessa kakkosessa*.

Toivonen on toiminut vuodesta 1995 alkaen Yle TV2:n ajankohtaisohjelman *Ajankohtainen kakkonen* toimittajana ja juontajana. Hän on toiminut myös ohjelman toimitussihteerinä ja tuottajana. *Ajankohtaisen kakkosen* ja sen teemailtojen ohella hän on juontanut myös TV2:n Nenäpäivä-lähetyksiä.

Toivonen on koulutukseltaan yhteiskuntatieteiden maisteri Tampereen yliopistolta pääaineenaan tiedotusoppi. Hänen pro gradu -työnsä otsikkona oli *Daniel ja minä – kaksi näkökulmaa kehitysviestintään ja kapitalismiin*.

Toivosen puoliso on toimittaja Merja Määttänen ja hänellä on kaksi lasta jotka eivät asu enää heidän kanssaan.

Lähteet
-------

1. 1 2 3 4  Ajankohtaisen kakkosen toimitus: Toivonen Pasi Yle Vintti. Viitattu 7.10.2013.
2. ↑  Toivonen, Pasi: Arkea maailmalta: Kuka pelkää Nairobin yötä? *Yle Uutiset*.  6.6.2022. Viitattu 19.7.2022.
3. ↑  Leppänen, Mikko: Ylen uudeksi Afrikka-kirjeenvaihtajaksi on valittu Pasi Toivonen, joka haluaa tuoda afrikkalaisten äänen kuuluviin *Yle Uutiset*.  31.1.2022. Yleisradio. Viitattu 31.1.2022.
4. 1 2 3  Repo, Taina: Nenä kohti maailmaa!  14.11.2008. Tampereen yliopisto.  Arkistoitu 14.6.2011. Viitattu 7.10.2013.
5. ↑  Kerttula, Suvi: Kun lapset lähtivät kotoa, Merja ja Pasi aloittivat kilpatanssin – kiloja karisi ja parisuhde parani *Ilta-Sanomat*.  7.4.2018. Viitattu 19.7.2022.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Yle

 |

 |
**Ruciane-Nida** on kaupunki- ja maalaiskunta (puol. *gmina miejsko-wiejska*) Piszin piirikunnassa Puolassa. Sen väkiluku oli vuoden 2019 lopussa 7 991. Kunnan hallinnollinen keskus on Ruciane-Nidan kaupunki.

Piszin piirikunnan asukkaista 13,9 prosenttia asuu Ruciane-Nidan kunnassa ja sen pinta-alasta 20,2 prosenttia kuuluu Ruciane-Nidan kuntaan. Kylät Ruciane-Nidan kunnassa ovat Gałkowo, Głodowo, Iznota, Karwica, Końcewo, Krzyże, Ładne Pole, Niedźwiedzi Róg, Nowa Ukta, Onufryjewo, Osiniak-Piotrowo, Piaski, Szeroki Bór, Ukta, Wejsuny, Wierzba, Wojnowo, Wygryny, Wólka sekä Zamordeje. Se on Warmia-Masurian voivodikunnan suhteellisesti metsäisin kunta; kunnan pinta-alasta metsän peitossa on 71,7 prosenttia.

Ruciane-Nidan väestöpyramidi 2014.
Vuoden 2019 lopussa 50,8 prosenttia Ruciane-Nidan asukkaista oli naispuolisia ja 49,2 prosenttia miespuolisia. Alle 18-vuotiaat muodostivat 15,6 prosenttia kunnan väestöstä, työikäiset 61,5 prosenttia ja eläkeikäiset 22,9 prosenttia väestön keski-iän ollessa 42,7 vuotta. Vuonna 2019 Ruciane-Nidan kunnassa syntyi 49 lasta.

Lähteet
-------

1. 1 2 3 4 5 6 7 8  Gmina Ruciane-Nida w liczbach *Polska w Liczbach*. Viitattu 31.12.2020. (puolaksi)
2. ↑  Leśnictwo w województwie warmińsko-mazurskim w 2019 r Olsztynin tilastokeskus.  Arkistoitu 17.10.2020. Viitattu 31.12.2020. (puolaksi)

Aiheesta muualla
----------------

* Kuvia tai muita tiedostoja aiheesta **Ruciane-Nida** Wikimedia Commonsissa

* Gmina Miejsko-Wiejska Ruciane-Nida Olsztynin tilastokeskus. (puolaksi)
Bengt Eriksson
**Bengt Rurik Eriksson** (s. 21. kesäkuuta 1946 Vaasa) on suomenruotsalainen yritysjohtaja ja kirjailija.

Ura
---

Eriksson kirjoitti ylioppilaaksi Kokkolassa 1965 ja valmistui diplomiekonomiksi Handelshögskolan vid Åbo Akademissa 1969. Hän toimi eri tehtävissä SOK:ssa 1969-1982, viimeksi tekstiiliosaston johtajana. Sen lisäksi hän työskenteli työuransa aikana HAY-palkkahallinnon konsulttijohtajana, Yrittäjäin-Fennian markkinointijohtajana, Comex Oy:n toimitusjohtajana sekä KPMG:n konsulttiyrityksen osakkaana ja toimitusjohtajana.

### Kirjailijana

Siirryttyään vuonna 2005 eläkkeelle Eriksson alkoi tutkia kotipaikkaansa Vantaan Silvolan historiaa ja tapahtumia. Eriksson on julkaissut kaksi kaksikielistä (suomi ja ruotsi) kirjaa:

* Eriksson, Bengt: *Silvola-Sillböle 1500-2000, Vantaanjoen vihreä tasku – En grön ficka vid Vanda å*. Vantaa: Silvolan Pientaloyhdistys ry, 2007. ISBN 9789529220182. (suomeksi)(ruotsiksi)
* Eriksson, Bengt: *Talonpoikaispurjehdus Helsingin pitäjässä 1500-luvulla – Bondesegling i Helsinge på 1500-talet*. Vantaa: Silvolan Pientaloyhdistys ry, 2009. ISBN 9789529248803. (suomeksi)(ruotsiksi)

Lisäksi hän on julkaissut teokset

* *Att komma fram... Seglarminnen från 50 år till rors* (2018, ISBN 978-952-84-1211-2)
* *Ung rebell… utan mening?* (2020, ISBN 978-952-94-3112-2)

Yksityiselämä
-------------

Bengt Eriksson toimii edelleen historiantutkijana, tietokirjailijana ja luennoitsijana. Eriksson harrastaa laskettelua, purjehdusta ja matkailua. Hänellä on neljä lasta kahdesta avioliitosta.
Rudaw Media Network
**Rudaw** on kurdilainen uutiskanava, joka kertoo kurdeja, Lähi-itää ja koko maailmaa koskevista asioista. Irakin Kurdistanissa Erbilissä sijaitsevan uutiskanavan kieliä ovat kurdi (kurmandži ja soranî), arabia, turkki ja englanti. Se on perustettu vuonna 2008. Kuten uutiskanavaa Kurdistan 24, myös Rudawia pidetään Barzanin perheen ja KDP:n äänitorvena. Uutiskanava korostaa olevansa puolueeton ja itsenäinen. Rudaw on joutunut Kurdistanin vallanpitäjien painostuksen kohteeksi, eikä se ole usein saanut lupaa haastatella näitä. Turkki on ajoittain estänyt pääsyn Rudawin sivuille Irakin Kurdistanin hallinnon ja Turkin läheisistä siteistä huolimatta. Rudawilla on uutistarjontaa verkossa, painetussa mediassa ja myös televisiossa.

Lähteet
-------

1. ↑  Üngör, Uğur Ümit & Işık Ayhan: *Kurdish Studies, Volume 9, No. 1, May 2021*, s. 143. Transnational Press London, 2021. Teoksen verkkoversio (viitattu 4.3.2023).
2. ↑  Mohammed, Surkew: Tension between Kurdistan Region’s president, premier puts media freedom on the line *peregraf.com*.  8.3.2022. Viitattu 4.3.2023.
3. ↑  US Consulate staff highlight media freedom in visit to Rudaw *Rudaw*.  30.9.2022. Viitattu 4.3.2023.
4. ↑  Soylu, Ragip: Turkey blocks Iraqi Kurdish news site Rudaw *Middle East Eye*.  23.2.2023. Viitattu 4.3.2023.
5. ↑  Rudaw - About Us *Rudaw*. Viitattu 4.3.2023.

Aiheesta muualla
----------------

* Rudaw
**Sarah Pinsker** on yhdysvaltalainen tieteis- ja fantasiakirjailija sekä laulaja-lauluntekijä.

Pinsker kirjoittanut pääasiassa romaania lyhyempiä teoksia, joita on julkaistu muun muassa *Asimov's Science Fiction*-, *Lightspeed*- ja *Strange Horizons* -lehdissä. Hänen tarinansa ovat olleet kuudesti ehdolla Nebula-palkinnon saajaksi ja hän voitti parhaan pitkän novellin Nebula-palkinnon 2015 julkaistusta tarinastaan. Pinsker on myös ollut ehdolla Hugo- ja Locus-palkinnoille ja hän voittanut Theodore Sturgeon -palkinnon 2014. Pinsker julkaisi tarinoitaan kokoelmateoksessa *Sooner or Later Everything Falls into the Sea* (2019) ja hänen ensimmäisen romaaninsa *A Song For A New Day* on määrä ilmestyä syksyllä 2019.

Kirjailijan uran ohella Pinsker on laulaja-lauluntekijä ja hän julkaissut kolme indiealbumia.

Lähteet
-------

1. ↑  Sarah Pinsker isfdb.org. Viitattu 15.9.2019. (englanniksi)
2. ↑  Pinsker, Sarah Encyclopedia of Science Fiction. Viitattu 15.9.2019. (englanniksi)
3. ↑  Biography Sarah Pinsker. Viitattu 15.9.2019. (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Norja
* Saksa
* Israel
* Yhdysvallat

 |
|  |
| Muut | 
* IdRef

 |

 |
Robin Szolkowy yhdessä parinsa kanssa vuonna 2010
**Robin Szolkowy** (s. 14. heinäkuuta 1979 Greifswald, DDR) on saksalainen pariluistelija.

Ura
---

Entisen luisteluparinsa Aliona Savchenkon kanssa he voittivat urallaan kaksi olympiapronssia (2010, 2014), viisi maailmanmestaruutta (2008, 2009, 2011, 2012, 2014), neljä euroopanmestaruutta (2007, 2008, 2009, 2011), neljä Grand Prix Finalia (2007, 2010, 2011, 2013) ja kahdeksan Saksan mestaruutta (2004–2009, 2011, 2014). Hän eläköityi taitoluistelusta vuonna 2014.

Yksityiselämä
-------------

Hänen äitinsä on saksalainen ja isänsä tansanialainen. Vuonna 2014 hän meni naimisiin sveitsiläissyntyisen Romy Bornin kanssa. Parin ensimmäinen lapsi syntyi syyskuussa 2015.

Lähteet
-------

1. ↑  Tag24.de

Aiheesta muualla
----------------

* Isuresults.com: Aliona Savchenko / Robin Szolkowy

CommonsCommons
Wikimedia Commonsissa on kuvia tai muita tiedostoja aiheesta **Robin Szolkowy**.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Saksa

 |
|  |
| Taiteenala | 
* MusicBrainz

 |

 |
**Hurja Larry, tuhma Mary** (*Dirty Mary, Crazy Larry*) on John Houghin ohjaama yhdysvaltalainen autohurjasteluaiheinen toimintaelokuva vuodelta 1974. Sen pääosia näyttelevät Peter Fonda, Adam Roarke ja Susan George.

Juoni
-----

Tarinassa kilpa-autoilija Larry mekaanikkoineen ryöstää supermarketin rahoittaakseen autourheiluharrastustaan. Ryöstön ja takaa-ajon tiimellyksessä kyytiin osuu Larryn yhden yön tuttava Mary. Tuottajien tietämättä ja vastoin käsikirjoitusta ohjaaja Hough muutti elokuvan loppuratkaisua niin, että päähenkilöt saavat lopulta surmansa. Myöhemmin hän on kertonut halunneensa jättää yleisön mieleen opetuksen ettei kaahailu kannata, joskin tämä loppuratkaisu esti tekemästä jatko-osaa yllätyssuosikiksi nousseelle elokuvalle.

Tuotanto
--------

Elokuva kuvattiin pääosin Kalifornian Stocktonissa ja muualla San Joaquinin piirikunnan alueella.

Vastaanotto
-----------

Elokuvasta tuli Yhdysvalloissa yksi vuoden tuottoisimmista, ja se suuntasi Peter Fondan uraa vuosiksi samankaltaisiin drive-in-teattereihin tarkoitettuihin eksploitaatioelokuviin kuten *Armoton joukko* (Killer Force, 1975), *Piru kintereillä* (Race With the Devil, 1975) ja *Lainsuojattoman blues* (Outlaw Blues, 1977). Brittiohjaaja John Houghille elokuva oli hänen Hollywood-kautensa suurin kaupallinen menestys.

Quentin Tarantino on maininnut filmin yhdeksi suosikikseen ja kertonut ottaneensa siitä vaikutteita vuoden 2007 elokuvaansa *Grindhouse: Death Proof*.

*Video-oppaassa* vuodelta 1994 Sam Inkinen kiteyttää elokuvan tarjoavan vauhdikasta toimintaa ja romutusta ilman turhia pysähdyksiä ja antaa sille kaksi tähteä viidestä, mikä vastaa sanallista arviota "keskinkertainen".

Lähteet
-------

1. 1 2 3  *Video-opas 95*, WSOY 1994.
2. 1 2 3  John Hough: "I am happy to say that ‘Dirty Mary, Crazy Larry’ is one of Quentin Tarantino’s favorite films" *filmtalk.org*.  30.8.2017 (haastattelu tehty 2013). Viitattu 16.9.2021.
3. ↑  Dirty Mary Crazy Larry Film Locations Revisited 1973 - 2010 part 1 of 2 *YouTube*.  30.5.2010. Viitattu 18.9.2021.
4. ↑  Vagg, Stephen: Peter Fonda – 10 Phases of Acting *FilmInk*.  26.10.2019.  Arkistoitu 29.10.2019. Viitattu 16.9.2021.
**Hurfeish** (arab. حرفيش‎; hepr. חֻרְפֵישׁ‎) on druusien asuttama kylä Israelissa Pohjoisella hallintoalueella. Kylän asukasluku oli vuoden 2018 lopussa 6 315.

Maantiede
---------

Lumista maisemaa joulukuussa 2013.
Hurfeish sijaitsee Siraelin pohjoisosassa Ylä-Galilean alueella. Hurfeishista länteen sijaitsee Ma'alot-Tarshiha ja etelään Beit Jann. Kylä on myös Sacalanvuoren juurella ja kylän korkeus merenpinnasta on 700-854 metriä.

Historia
--------

Al-Nabi Sabalanin pyhättö.
Hurfeishin nimen alkuperästä on useampia eri tarinoita. Mahdollisesti se on peräisin aluetta 400-luvulla asuttaneelta heimolta nimeltä *al-Harfush*. Toisen teorian mukaan nimi on johdettu arabian kielen sanasta *Khurfeish*, joka on erään yleisen kasvin nimi.

Druusien ja muslimien perinteessä Hurfeishia pidetään al-Nabi Sabalanin hautapaikkana, joka on puolestaan liitetty Raamatun Sebuloniin, Jaakobin poikaan. Al-Nabi Sabalanin pyhättö sijaitsee viereisellä Sabalanvuorella.

Ristiretkien aikana kaupunki tunnettiin nimillä *Horfeis, Hourfex, Orpheis*, tai *Orfeis.*

Oma kuntansa Hurfeishista tuli vuonna 1967.

Väestö
------

Hurfeishin asukasluku oli vuoden 2018 lopussa 6 315. Vuonna 2002 vastaava luku oli 4 480 ja vuonna 1968 1 510.

Kylän asukkaat ovat pääasiassa druuseja. Kylä muodostaa Galilean druusien tärkeän keskuksen ja samalla myös heidän pohjoisimman asutuskeskuksensa.

Lähteet
-------

1. 1 2 3 4 5 6  Fred Skolnik ja Michael Berenbaum: *Encyclopaedia Judaica Volume 09 Her-Int*, s. 623. Thomson Gale, 2007. ISBN 978-0-02-865928-2. (englanniksi)
2. 1 2  Hurfeish *info.goisrael.com*. Ministry of Tourism. Viitattu 8.10.2019. (englanniksi)
3. ↑  Pringle, Denys: *The Churches of the Crusader Kingdom of Jerusalem: The cities of Acre and Tyre with Addenda and Corrigenda to Volumes I-III. IV.*, s. 241. Cambridge University Press, 2009. ISBN 978-0-521-85148-0.
4. ↑  List of localities, in Alphabetical order (pdf) Central Bureau of Statistics. Viitattu 8.10.2019. (englanniksi)